**ИНФОРМАЦИЯ**

**Относно: Писмо на г-жа Мариана Христова за отношенията между българското посолство и българските организации в Чешката република, публикувано в българското емигрантско издание EuroChicago.com**

Във връзка с предстоящото Българско председателство на Съвета на ЕС, през първата половина на 2018 г., Посолството на Република България в Прага подготви богата и разнообразна културна и образователна програма за осъществяване на редица публични събития, които да допринесат за постигане на по-широка видимост на председателството, за утвърждаване на позитивния външнополитически облик на България в Чешката република и представянето й като страна с принос към европейската и световната култура.

Планираните инициативи се организират съвместно с Българския културен институт в Прага, в сътрудничество с български и чешки културни и образователни институции, посолствата на държави членки на ЕС в Прага, Представителството на ЕК и мрежата на европейските културни институти EUNIC, организации на българската общност в Чехия.

В контекста на предстоящото председателство бе организирана поредица от пет основни събития за отбелязване на Деня на българската просвета и култура и на славянската писменост - 24 май, най-мащабно от които бе **тържественото честване** на **празника на Светите равноапостоли Кирил и Методий** в археологическия парк край селището Микулчице (13 май 2017 г.). Инициативата бе организирана съвместно от българските държавни институции в ЧР - Посолството на Република България, Българския културен институт в Прага и Българското средно училище „Д-р Петър Берон“, в партньорство с представители на местната власт на Южноморавска област и Микулчице, на чешки университети, музея в Микулчице и организации на българите в Чехия. Събитието бе отразено в няколко емисии на БНТ и от един от централните български ежедневници - в. „Стандарт“.

През последните години през м.май в Микулчице се организират срещи и прояви и от други български сдружения (в Чехия те са общо 17), като тези инициативи по никакъв начин не дублират споменатия в писмото на г-жа М. Христова **Събор** на част от българите от Централна Европа, традиционно организиран от БКПО (от м. януари 2016 г. – Асоциация на българските сдружения в ЧР, в която членуват 3 от 17-те сдружения). През последните няколко години Съборът (който по своят характер е именно **събор**) на българите в Микулчице се провежда в сложна и противоречива обстановка, предвид силно негативната медийна кампания срещу определени български държавни институции и техните интереси, системно предприемана от БКПО. Като цяло въпросната медийна кампания е основана на силно изкривени и неверни данни, включително и в случая със зачестилите напоследък сигнали.

Относно покани за организирани от БКПО събития и изяви, следва да бъде уточнено, че на общо събрание на организацията, дипломат от посолството е бил поканен да напусне срещата след първата част с мотива, че следващите точки от дневния ред са закрити, въпреки факта, че това се случва на територията на сграда, собственост на българската държава. Има случаи, когато технически служители на посолството са били публично унижавани от БКПО при изпълнение на служебните им задължения.

Срещу БКПО и още две други български сдружения, помещаващи се в сградата на ул. Америцка № 28 в Прага, е заведено съдебно производство за нерегламентирано владение и ползване на имота от 1989 г., довело до значителни морални, материални и финансови щети за българската държава. През годините се развива основно хотелиерска и ресторантьорска дейност, като през целия период не е бил плащан наем, данъци и такси съгласно местното законодателство, поради факта, че имотът е с дипломатически статут. Установявани са значителни по размерите си финансови нарушения при отсъствието на каквато и да било финансова отчетност. Чешката страна нееднократно е сезирала посолството за горното по различни поводи, но реално почти не са били вземани ответни мерки, до преди две години.

Известно е крайното разделение между българските организации в Чехия, като основната причина е стопанисването и ползването на сградата на ул. Америцка № 28, въпреки положените усилия от страна на посолството за провеждане на разговори и конструктивен диалог по случая между българските сдружения. Съществуват данни за отправени заплахи и опити за саморазправа със сдружения, изразили несъгласие с менажирането и финансовата отчетност на сградата, поради което те са били принудени да напуснат.

Недвижимият имот на ул. “Америцка” № 28 е придобит през 1971 г. от българската държава чрез договор за покупко-продажба. Имотът се състои от парцел /296 м2/ и сграда на 1+5 етажа /РЗП=960 м2/ и се намира в кв. „Винохради”, Прага 2 – идеален център. За имота има съставен Акт № 053/16.06.1999г. за публична държавна собственост. В акта е записано, че имотът се стопанисва и управлява от Министерство на външните работи, съгласно чл. 132, ал. 1 от ППЗДС, като в графа „Забележки” е отбелязано, че „сградата се предоставя за нуждите на Български културно просветен клуб /БКПК/ в Прага”.

Съгласно Заповед № 43/01.04.1972 г. на посланика на Р България в Чехия, имотът е предоставен за ползване на Българския културен клуб в Прага „Георги Димитров”, като клубът се задължава да поеме всички разходи по поддръжката и експлоатацията на имота, както и да бъдат осигурени помещения за Студентската организация на ДКМС – Прага. Към настоящия момент (повече от 30 години), имотът се ползва **безвъзмездно** от Българската културно – просветна организация (БКПО). Посочената организация ползва имота без наличието на каквото и да било правно основание, тъй като няма валидно сключен договор за наем на сградата или друг вид договор за ползването й. Основанието на което се базира БКПО, е посочената по-горе Заповед на българския посланик, като твърдението е, че БКПО е правоприемник на Българския културен клуб „Георги Димитров”.

Следва да се отбележи, че БКПО е юридическо лице, регистрирано през 1988 г. съгласно чешкото законодателство със седалище Прага. МВнР не разполага с данни дали е налице действително правно валидно правоприемство между БКПО и Българския културен клуб „Георги Димитров” – Прага. Такива документи не са предоставяни до момента от БКПО.

През годините проблемът с неуредения статут е придобил все по-голяма острота и поради следната причина -  **БКПО не е единственият представител на българската общност в Чехия, но само тя реално ползва имота.** След приемането на Закона за националните малцинства в Чехия и възможностите, които предоставя той за подкрепа, както и поради нарастване броя на работещите и живеещи  там българи,  през последните 15 години са се обособили и други организации (регистрираните български сдружения на територията на Чехия, по Закона за гражданските сдружения, са вече 14). Част от тези сдружения са посочили за адрес на регистрация също ул.”Америцка” № 28, но както и останалите сдружения практически не ползват или нямат достъп до сградата.

По линия на правителствената Програма за работа с националните малцинства на територията на Чехия, през месец юни 2007г. в центъра на столицата, в същата община Прага-2, е открит **Дом на националните малцинства**, **в който се дава реална възможност за организиране на собствени офиси (2 бр. офиси) и ползване на общите в сградата зали и др. помещения за целите и потребностите на официално признатите в Чехия национални малцинства, в т.ч.** **и българското**. В този смисъл, няма никакво основание БКПО да ползва  държавният имот на ул. Америцка” 28  и да бъде в  привилегировано положение спрямо останалите български организации в Чехия.

БКПО ползва имота за стопански цели – обособен ресторант, механа и пансион - хотелска част (посолството разполага с 2 бр. разрешения, издадени на БКПО на 05.03.1998 г. от община Прага 2, за извършване на стопанска дейност – хотелиерска и ресторантьорска).

**През 2001 г. БКПО**,  **без знанието и съгласието** на държавата, респ. посолството**, сключва договор за туристически услуги с чешката фирма AVE a.s. за срок от 10** години. Съгласно клаузите на този договор е извършено  разширяване на хотелската част, свързано с реконструкция на петия етаж и оформяне на подпокривното пространство в мансарден етаж като хотелска част. През 2002г. ремонтните действия са извършени в нарушения на чешката нормативна уредба, без строително разрешение от общината в Прага-2. Едва през 2005 г. (с усилията на Посолството) са узаконени извършените в сградата преустройства, с  акт 16 № OV-8022/20.09.2005г. През 2006 г. имотът е вписан в имотния регистър на Прага 2, вече като административна  сграда (до тогава е бил от жилищен тип). През 2010 г. БКПО иска разрешение от МВнР да монтира за своя сметка външен асансьор към задната фасада на сградата, което не е удовлетворено поради неизвестностите относно бъдещето на имота.

През 2011 г. посолството е изпратило писмо до фирма AVE a.s., с което я уведомява, че БКПО ползва сградата и съответно я отдава под наем без каквото и да е правно основание, поради което отношенията между БКПО и фирмата не са обвързващи за българската държава. След изпращането на писмото вместо от AVE a.s. е получена ответна реакция от ръководителите на БКПО, които окачествяват текстът като обиден за организацията, незачитащ приноса й за ремонтиране и стопанисване на сградата и пренебрегващ дългогодишната й „родолюбива” дейност, осъществявана със средства от стопанската дейност.

Следва да се отбележи, че домът е освободен от заплащането на данъци по договореност между министерствата на финансите на двете държави на реципрочна основа с Чешкия клуб в София.

През годините са провеждани многократно  срещи с представители на БКПО с цел установяване на правоотношения, регламентиращи пребиваването на организацията в сградата на ул.”Америцка” № 28. Тяхното категорично становище е, че интересът им е да се запази фактическото положение, тоест: сградата да продължи да се стопанисва от БКПО без заплащане на наем.  Основните аргументи  са:  извършените от и за сметка на организацията подобрения,  довели до повишаване на пазарната стойност на имота, компенсиращ според БКПО безвъзмездното използване на държавния имот в продължение на 30 години. **При разговорите с тях, недвусмислено е изтъквана готовност да се окаже съпротива на всяко друго решение, което би отнело възможността на БКПО да използва имота и да реализира приходи от стопанската си дейност.**

Съгласно налични данни в МВнР от направена проверка през 2007 г., общият размер на приходите на организацията за периода 2001г.-2006г. е бил 20 477 000 крони /около 731 000 евро/, като 84% от тях са от приходи от стопанска дейност. Българската държава като собственик на имота е извършвала ежегодно разходи за застраховането му, но не е получавала приходи от него.

Проблемът с незаконното ползване на имота от БКПО е разглеждан на няколко заседания на Междуведомствената комисия за държавните имоти извън страната /МКДИИС/ в периода от 2001 г. до момента. Общото становище е, че ползването на имота по сегашния начин, следва да се преустанови. Всеки опит да бъде намерено някакво решение през годините е търпяло неуспех, поради съпротива, оказвана от страна на БКПО, в т.ч. лобиране пред различни институции и отделни лица в България. Становището на Министерството на външните работи е, че имотът се ползва от БКПО без правно основание безвъзмездно, основно за извършване на стопанска дейност, в разрез с дейността на една културна организация. Този начин на ползване на имота е предпоставка за уронване на престижа на българската държава. В този смисъл, позицията на МВнР и МКДИИС е за незабавното преустановяване на досегашния начин на ползване на имота, неговото освобождаване от БКПО и връщане на имота на българското посолство в Прага.

Тази позиция е изразена, както пред българските организации в Прага, така и в медиите, а също и в Народното събрание на две заседания през 2015 г. на Комисията по политиките за българите в чужбина. На едно от тези заседания, представителите на Държавната агенция за българите в чужбина /ДАБЧ/ поемат ангажимент да направят свое предложение. С писмо Изх. № 48-00-0469-4/08.07.2015г. ДАБЧ изпраща до Комисията по политиките за българите в чужбина към НС становището си за решаване на проблема със сградата на ул. „Америцка” № 28 (приложено) с позицията на ДАБЧ:

*„Българският дом в Прага да остане собственост на българската държава и се утвърди като истинско духовно средище на всички българи, дом на всички български организации”.*

Предвид горното, възможностите за бъдещото управление/разпореждане с имота, могат да обхващат, както предоставянето му за ползване от всички български организации за културни прояви, при равни условия за всички, така и отдаване под наем на свободния пазар, съвместно ползване с други ведомства и т.н., но това трябва да бъде ***предхождано от безусловното освобождаване на имота от незаконно обитаващите го представители на БКПО.***

Тъй като представителите на БКПО не са се съобразили с волята на собственика на имота, през м. октомври 2015 г. посолството в Прага наема юридическа кантора “Spoladore&Bystricky” за съдействие. Кантората отправя писмена покана към БКПО да освободи сградата, обитавана без правно основание, до края на същия месец. Допълнително са отправени подобни покани и до още четири организации, регистрирани на същия адрес – Българска православна община /БПО/, БКПО “Св.Св. Кирил и Методий“, „Възраждане“ и Съюз на българите в Европа. В последствие се получават отговори от БКПО, че не възнамерява да освободи сградата. „Възраждане“ информира, че адресно е регистрирана на ул. Америцка № 28, но отдавна са напуснали имота и не го ползват за нуждите си.

На база горното, през м. ноември 2015 г. юридическа кантора “Spoladore&Bystricky” внася иск в Съда срещу цитираните организации, ползващи неправомерно българския държавен имот. Междувременно кантората уведомява Публичен регистър, МВР, Служба по обществено здраве и Служба за търговски лицензи, че на посочения адрес сградата се използва от упоменатите организации без правно основание и се извършват дейности в разрез с установените правила и изисквания.

***Към настоящия момент делото е на етап първа инстанция***. В случай, че решението е в полза на ищеца, което е много вероятно, ответникът БКПО има право на еднократно обжалване. При потвърждаване на решението, БКПО може да обжалва решението пред Върховния съд, но същевременно е задължена незабавно да освободи имота, до произнасяне на решението на горната инстанция.

**По отношение на съдебното дело, във връзка с уреждане на статута на имота, към настоящия момент на чешката адвокатска кантора са изплатени сумите, както следва: 2015 г. – 2119 лв.; 2016 г. - 1560 лв.; 2017 г. – 1466 лв.**